Tatoeba sentences — language code: ber
Ula d Nna Tasaɛdit, yemma-s, tefreḥ s mmi-s mačči d kra.
Ala isem n Sliman i yezgan deg yimi-s, d acekker deg-s kra yekka wass.
Twala-t tura yuɣal d argaz, Rebbi ad as-ibarek, Lɛesker yesɛedda-t-id, ixeddim ixeddem, yeggra-d kan tura ad as-neg axxam…
“Ilaq tura a Sliman a mmi ad tecbuḍ tizziwin-ik, ha-tent-id s dderya-nsent". I as-tenna yiwet n tikkelt.
D acu ara m-in-iniɣ a yemma? Anect-a d tidet, maca kullec yura.
Wissen kan melmi ara d-yeḍru ? Ahat ɣef wayen i iyi-irzan tura i d-yuweḍ lawan. I d-as-yerra Sliman.
Ih a mmi, meqqreḍ, yerna bɣiɣ ad urareɣ s warraw-ik send ad nɛeddi akkin…
Lebɛid ccer a yemma, yezmer ad tidireḍ lqern.
Qqim kan a mmi, ala win yeččan tiyita i yeḥsan d acu i t-yuɣen.
Anef-iyi tura nekk, nella nhedder fell-ak d tissulya-inek i d-iteddun ma yebɣa Rebbi.
Mel-iyi-d kan taqcict iɣef rsent wallen-ik, ires lxaṭer-ik, ad kkreɣ fell-i ad ak-tt-id-xeḍbeɣ.
Imi tḥerseḍ akka tirni a yemma, ihi tin bɣiɣ ad bḍuɣ tudert-iw yid-s d yelli-s n Dda Maḥmud Uẓebbuj, argaz n Ṭimuc at Wakli.
Anta deg-sent ? Ssneɣ Ṭimuc, ssneɣ yessi-s.
Mačči d tamenzut, tinna ahat tugar-iyi deg leɛmer yerna iɣurr-itt Rebbi deg ssifa.
D tin id-yernan fell-as, qqaren-as Mennun.
Mačči d tin yesɣrayen akken ?
D tin a yemma, tufiḍ-tt-id. D acu ara d-tiniḍ fell-as ?
Ssifa-ines tfaz, tessneḍ ad textireḍ ay aqcic.
Ṭṭbiɛa-s, ur k-skiddibeɣ ara, ur tt-ssineɣ ara.
Kkes aɣilif a yemma, ala aɛǧab ara m-teɛǧeb.
Ad ak-yekkes Rebbi aɣilif.
Awudu kan ad ak-teɛǧeb i kečč, wanag yemma-k a-tt-an ɣef tizi n rrwaḥ…
Uh a Yemma ! Ad teqqimeḍ kan ad d-tuɣaleḍ ɣer lehdur-nni ur ḥmmileɣ ara akk ad asen-sleɣ.
Buh ! Buh ammi ! Maca ɣur-k lḥeqq, d tissulya-inek i d lferḥ-iw ameqqran, mi ɛeddant, ansuf s wayen i d-yefka.
Yuweḍ-d unebdu, tasemhuyt n lfuruḥ, yiwet n tmeɣra talemmast tessemlal sin yimdanen yemyeḥmmalen ad bḍun tudert-nsen sya d tasawent.
Iḥiqel-agi d tsekkurt d Sliman akked Mennun.
Imawlan n yisli yuwi-ten uḥmal n tnufli, taḍsa tugi ad teffeɣ udmawen-nsen.
Islan, iban wayen i asen-yezzin meqqer, ladɣa Sliman yefkan akk ul-is i Mennun.
Lferḥ yessawal i gma-s, ur iɛedda ara useggas, yerna-d urgaz ɣer twacult Urabaḥ.
D Ɛacur i as-fkan d isem, semman-as ɣer jeddi-s.
Nna Tasaɛdit temmut seg lferḥ simira ad temmet s tidet.
Yuwi-tt waṭan tuḍen seg waṭas aya.
Ɛemmi Mḥend yeqqim-d iman-is.
Ur t-tuwi ara ddunit, anda yeqqim mačči din.
Yebḍa fell-as uzgen-is, yeggra-d ala iman-is.
Yeqqar: “Lufan i zwareɣ nekk xir, maca, wa d lebɣi n Rebbi, yiwen ur yeẓri melmi i d nnuba-s”.
Sliman yekkat amek ara yessenqes cwiṭ n leḥzen ameqqran i d-yeɣlin ɣef baba-s teǧǧa yemma-s maca iɛǧeb-as kan acku tiyita yečča umɣar tḥuza-t akken i ilaq.
Iḥar deg-s mmi-s.
Mennun tuɣal ur tezmir ara akk i tegnit tamaynut i d-ixelqen deffir n tmettant n temɣart-is i irefden taɛkemt taẓayant mi tezga yal ass tettliwi amɣar-is.
Mennun d taxeddamt, d taselmadt deg yiwen uɣerbaz ur neggug ara ɣef uxxam-is, ma d Sliman yettmahal deg tneẓruft deg unẓul n tmurt.
Itekk din azal n sin wayyuren neɣ ur uwiḍen ara, mi tfukk twala-a, yettawi-d sin yimalasen n yimuras.
Yesɛedday-iten d twacult-is, baba-s, tameṭṭut-is, ladɣa Ɛacur i yettcedhi aṭas aṭas.